

**Προσαρμογή του “Συνοδευτικού Τεκμηριωτικού Εγγράφου Δεικτών” του ΕΠ ΜΔΤ στην 2η αναθεώρηση**

**Σεπτέμβριος 2018**

**Τεκμηριωτικό Έγγραφο Δεικτών**

**ΕΠ ΜΔΤ 2014-2020**

Το παρόν έγγραφο αποτελεί το Συνοδευτικό Τεκμηριωτικό Έγγραφο των Δεικτών (ΣΤΕΔ) που υποβάλλεται με το ΕΠ στο πλαίσιο της διαδικασίας 2ης Αναθεώρησης.

To Επιχειρησιακό Πρόγραμμα Μεταρρύθμιση Δημόσιου Τομέα αφορά δράσεις που χρηματοδοτούνται στο πλαίσιο των Θεματικών Στόχων 2 και 11 (Ταμείο ΕΤΠΑ και ΕΚΤ αντίστοιχα). Κύριος στόχος είναι η ενίσχυση της αποτελεσματικότητας και αποδοτικότητας των δημοσίων φορέων και η εξασφάλιση της ενιαίας λειτουργίας του δημοσίου τομέα προς όφελος του κράτους, των πολιτών και των επιχειρήσεων. Στο πλαίσιο αυτό χρηματοδοτούνται δράσεις για:

* την ενίσχυση του συντονισμού των φορέων του δημοσίου τομέα,
* την ενίσχυση της επιτελικής ικανότητας της κεντρικής κυβέρνησης,
* την επαναοριοθέτηση αρμοδιοτήτων τόσο οριζόντια, όσο και κάθετα μεταξύ των τεσσάρων επιπέδων άσκησης της εκτελεστικής εξουσίας (κεντρική διοίκηση, αποκεντρωμένη διοίκηση, τοπική αυτοδιοίκηση α΄ και β΄ βαθμού),
* τη λειτουργική αναδιοργάνωση και την απλοποίηση διαδικασιών των φορέων του δημοσίου τομέα,
* τη λειτουργία των δημοσίων φορέων με γνώμονα το αποτέλεσμα και την επίτευξη τεθέντων στόχων με βασικές αρχές την διαφάνεια και την λογοδοσία,
* την ανάπτυξη ή/και αναβάθμιση των συστημάτων, εφαρμογών και υπηρεσιών ΤΠΕ που χρησιμοποιούν οι φορείς του Δημοσίου Τομέα, τόσο για την οργάνωση και λειτουργία τους, όσο και για την παροχή πλήρως και ολοκληρωμένων ηλεκτρονικών υπηρεσιών προς τους πολίτες και τις επιχειρήσεις,
* τη βελτίωση των πολιτικών προσωπικού και εφαρμογής τους και δράσεις ανάπτυξης και εφαρμογής συστημάτων διαχείρισης του ανθρώπινου δυναμικού,
* την ανάπτυξη γνώσεων, δεξιοτήτων και ικανοτήτων ανθρώπινου δυναμικού του Δημοσίου Τομέα,
* τη βελτίωση της ποιότητας σχεδιασμού των προγραμμάτων σπουδών και του εκπαιδευτικού υλικού.

Οι ανωτέρω δράσεις χαρακτηρίζονται στη συντριπτική τους πλειοψηφία οριζόντιες συστημικές, δηλαδή μη χωροθετημένες, και έχουν άμεση επίπτωση σε όλες τις περιφέρειες της χώρας. Ως εκ τούτου οι νομικές τους δεσμεύσεις, καθώς και τα παραδοτέα τους δεν είναι δυνατόν να ποσοτικοποιηθούν και να χωροθετηθούν διακριτά. Μολονότι η κεντρική κυβέρνηση εδρεύει κατά κύριο λόγο στην Αττική, επειδή το αποτέλεσμα των δράσεων αφορά και επηρεάζει τη λειτουργία των δημόσιων υπηρεσιών και την εξυπηρέτηση των πολιτών και των επιχειρήσεων όλης της χώρας, η χρηματοδότησή τους επιμερίζεται σε όλες τις περιφέρειες, με βάση τη χρηματοδοτική βαρύτητα των επιμέρους Κατηγοριών Περιφερειών στον Θεματικό Άξονα (κλείδα).

Αναφορικά με τα δύο άλλα επίπεδα διοίκησης (αποκεντρωμένη διοίκηση, τοπική αυτοδιοίκηση), εφόσον η στρατηγική επιλογή του καθ’ ύλην αρμόδιου Υπουργείου για την υλοποίηση των δράσεων, είναι η υιοθέτηση οριζοντίων προτύπων και στη συνέχεια η εφαρμογή τους για το σύνολο του κάθε επιπέδου διοίκησης, οι δράσεις χαρακτηρίζονται οριζόντιες συστημικές ως ανωτέρω. Σε διαφορετική περίπτωση όπου συγκεκριμένες δράσεις είναι χωροθετημένες θα χρηματοδοτηθούν από πόρους συγκεκριμένων περιφερειών.

Κατά συνέπεια οι Άξονες Προτεραιότητας επιλέγονται από πλευράς επιχειρησιακής προσέγγισης και στοχοθεσίας να είναι ένας και για τους τρεις τύπους περιφερειών (εξαιρουμένων των Περιφερειών Νοτίου Αιγαίου και Στερεάς Ελλάδας). Οι δράσεις που εντάσσονται επιχειρησιακά στον εν λόγω Άξονα Προτεραιότητας και αφορούν στις Περιφέρειες Νοτίου Αιγαίου και Στερεάς Ελλάδας, λόγω διαφορετικού ποσοστού συγχρηματοδότησης (50% έναντι 80% των λοιπών Περιφερειών) και σχετικής οδηγίας της Ευρωπαϊκής Επιτροπής, αντιμετωπίζονται ως ξεχωριστοί Άξονες Προτεραιότητας.

Η στοχοθεσία των δεικτών εκροής και κατ’ επέκταση και του πλαισίου επίδοσης έχει τεθεί για το σύνολο της χώρας. Η καταχώρηση της στοχοθεσίας στο sfc έγινε με επιμερισμό της συνολικής τιμής του δείκτη ανά άξονα προτεραιότητας και ανά κατηγορία περιφερειών με βάση την κλείδα επιμερισμού του προϋπολογισμού Δημόσιας Δαπάνης.

Επισημαίνεται ότι οι επιμερισμοί των τιμών των δεικτών στους Άξονες Προτεραιότητας, δεν αλλοιώνουν τη στόχευση του Προγράμματος. Οι κλείδες αναπτύχθηκαν από τους φορείς σχεδιασμού, ως αποτέλεσμα αποτύπωσης χρηματοδοτικών δεδομένων ανά έτος, ΕΠ, Ταμείο και Θεματικό Στόχο με βάση την ανάλυση του σχεδιασμού για έκαστο τομεακό / περιφερειακό πρόγραμμα. Αποτελούν δηλαδή «εργαλείο» για την κατανομή της χρηματοδότησης και δεν επηρεάζουν τη στόχευση και τη λογική παρέμβασης του ΕΠ ΜΔΤ, δεδομένου ότι όλα σχεδόν τα έργα έχουν οριζόντιο χαρακτήρα.

**Αιτιολόγηση για τη μη συμμετοχή κοινών δεικτών στο πλαίσιο δεικτών του ΕΠ ΜΔΤ 2014 – 2020**

Στο κοινό πλαίσιο δεικτών του ΕΚΤ για την προγραμματική περίοδο 2014-2020 εμπεριέχεται μόλις ένας δείκτης εκροής («Αριθμός έργων που αφορά δημόσια διοίκηση ή δημόσιες υπηρεσίες σε εθνικό περιφερειακό και τοπικό επίπεδο»), που αναφέρεται στην ενίσχυση της θεσμικής ικανότητας και καλύπτεται από το Θεματικό Στόχο 11, ενώ δεν εμπεριέχεται κανένας δείκτης αποτελέσματος. Για αυτό το λόγο, η Ευρωπαϊκή Επιτροπή, αναγνωρίζοντας την ανάγκη κατάρτισης ειδικών (program specific) δεικτών για τα συγκεκριμένα Επιχειρησιακά Προγράμματα, εξέδωσε ειδικό μεθοδολογικό έγγραφο,[[1]](#footnote-1) με σκοπό να παράσχει οδηγίες και κατευθύνσεις για τη διαμόρφωση του πλέγματος δεικτών εκροών και αποτελεσμάτων των εν λόγω ΕΠ. Η διατύπωση του συγκεκριμένου κοινού δείκτη εκροής είναι γενική, θα μπορούσε εν δυνάμει να χρησιμοποιηθεί, αλλά δεδομένου ότι δεν μπορεί να αποδώσει την επιμέρους εξειδίκευση των παρεμβάσεων που θα χρηματοδοτηθούν από το Πρόγραμμα όπως ενδεικτικά π.χ. έργα κωδικοποίησης νομοθεσίας, απλοποίηση διαδικασιών, δημιουργία ή αναβάθμισης συστημάτων ΤΠΕ για την υποστήριξη οριζόντιων λειτουργιών των δημόσιων φορέων, κρίθηκε αναγκαία η υιοθέτηση ειδικών δεικτών.

Σημειώνεται επίσης ότι οι κοινοί δείκτες δε μπορούν να χρησιμοποιηθούν από το ΕΠ ΜΔΤ για τις δράσεις εκπαίδευσης και κατάρτισης που θα χρηματοδοτήσει, καθότι οι δράσεις αυτές αφορούν μόνο σε δημοσίους υπαλλήλους.

Σαν αποτέλεσμα των ανωτέρω, κατά την κατάρτιση του ΕΠ ΜΔΤ 2014-2020 διαμορφώθηκε το πλαίσιο των δεικτών εκροής και αποτελέσματος βάσει του προαναφερόμενου μεθοδολογικού εγγράφου της Ευρωπαϊκής Επιτροπής, χρησιμοποιώντας εξ ολοκλήρου ειδικούς δείκτες που σχεδιάστηκαν για το συγκεκριμένο ΕΠ. Επισημαίνεται ότι στις Ετήσιες Εκθέσεις Υλοποίησης οι κοινοί δείκτες εκροής και αποτελέσματος απολογίζονται βάσει των στοιχείων του ΟΠΣ, ανεξαρτήτως εάν αυτοί αποτελούν επιχειρησιακούς δείκτες.

Στη συνέχεια παρατίθεται η τεκμηρίωση για την επιλογή των δεικτών του ΕΠ ΜΔΤ ανά άξονα προτεραιότητας και ειδικό στόχο. Σημειώνεται ότι η αναφερόμενη στοχοθεσία αφορά στο σύνολο της χώρας.

## Άξονες Προτεραιότητας 1, 2, 3 «Διοικητική και οργανωτική μεταρρύθμιση για την αύξηση της αποδοτικότητας και αποτελεσματικότητας του Δημοσίου Τομέα» - Ταμείο ΕΚΤ

### Ειδικός Στόχος Α.1: Αύξηση των τομέων δημόσιας δράσης στους οποίους εφαρμόζονται νέα συστήματα και διαδικασίες για την ενίσχυση του επιτελικού χαρακτήρα της δημόσιας διοίκησης.

#### Δείκτες Αποτελέσματος

##### **T4604**: Αριθμός τομέων δημόσιας πολιτικής στους οποίους εφαρμόστηκε κωδικοποίηση του ρυθμιστικού περιβάλλοντος, η οποία διατίθεται από το διαδίκτυο

Πεδίο/Τομέας δημόσιας πολιτικής είναι το πεδίο ευθύνης που διαχειρίζεται μία επιτελική υπηρεσία του κράτους π.χ. Υπουργείο, Γενική Γραμματεία.

Παραδείγματα πεδίων/τομέων δημόσιας πολιτικής αποτελούν τα εξής:

Φορολογία - Δημόσια Έσοδα, Διοικητική Μεταρρύθμιση, Ανταγωνιστικότητα -Επιχειρηματικότητα, Περιβάλλον, Ενέργεια, Εργασιακές Σχέσεις-Εργασιακό Περιβάλλον, Αναδιοργάνωση φορέων δημοσίου, Υγεία, Κοινωνική Ασφάλιση, Εθνική Άμυνα, Εξωτερική Πολιτική, Υποδομές-Δίκτυα, Χωροταξικός σχεδιασμός, Περιφερειακή Πολιτική, Παιδεία, Δίκτυα Επικοινωνιών, Μεταφορές, Συγκοινωνίες, Μετανάστευση, Δασική πολιτική, Πολιτική προστασία, Ισότητα Φύλων, Διαχείριση Απορριμμάτων, Ασφάλεια τροφίμων-ποτών, Στατιστικά, Φάρμακα, Δημόσια Τάξη-Προστασία Πολίτη κλπ.

Η τιμή βάσης του δείκτη είναι **3** και προκύπτει από την υλοποίηση έργων κωδικοποίησης στους τομείς ισότητας, κοινωνικής ασφάλισης και υπαίθριου εμπορίου (επισημαίνεται ότι τα έργα υλοποιήθηκαν στο πλαίσιο του ΕΠ ΔΜ 2007-2013). Επισημαίνεται ότι η κωδικοποίηση μπορεί να είναι διοικητική ή/και νομοθετική.

Για το έτος 2023ο δείκτης έχει τιμή στόχο **7** και αντιστοιχεί σε συγκεκριμένους τομείς δημόσιας πολιτικής, στους οποίους θα εφαρμοστεί κωδικοποίηση (διοικητική ή/και νομοθετική) και μην αποκλείοντας τομείς που συμπεριλαμβάνονται στην τιμή βάσης δεδομένου ότι εάν σε έναν τομέα έχει γίνει διοικητική κωδικοποίηση μπορεί στη συνέχεια να γίνει και νομοθετική κωδικοποίηση. Ενδεικτικά αναφέρονται οι τομείς της Δασικής Πολιτικής, της Τοπικής Αυτοδιοίκησης, του Τουρισμού, της Κοινωνικής Προστασίας και της Κοινωνικής Πρόνοιας. Ο συγκεκριμένος δείκτης αποτελέσματος συνδέεται με το δείκτη εκροής *Τ4618 «Αριθμός έργων κωδικοποίησης θεσμικού και νομοθετικού πλαισίου»*.

##### **Τ4605**: Αριθμός επιτελικών λειτουργιών της Δημόσιας Διοίκησης που ενισχύονται

Η τιμή βάσης του δείκτη είναι **2** και αφορά στην ενίσχυση των επιτελικών λειτουργιών:   
α) οργάνωση των δομών των 18 Υπουργείων, μέσω της εκπόνησης των νέων οργανισμών τους, β) λειτουργία της Ενιαίας Αρχής Πληρωμής.

Η τιμή στόχος του δείκτη για το έτος 2023 είναι **6** και προκύπτει από την ενίσχυση επιτελικών λειτουργιών της ΔΔ. Ενδεικτικά αναφέρεται η ενίσχυση των επιτελικών λειτουργιών φορέων του δημόσιου τομέα και η ανάπτυξη μηχανισμών και συστημάτων παρακολούθησης της εφαρμογής δημόσιων πολιτικών στους τομείς: Ισότητα των Φύλων, Τοπική Αυτοδιοίκηση, Διαχείριση Ιδιωτικού Χρέους και Ηλεκτρονική Διακυβέρνηση.

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 μειώνεται από 8 σε 6, λαμβάνοντας υπόψη ότι η τιμή βάσης δεν συμπεριλαμβάνεται στην τιμή στόχου.

Ο συγκεκριμένος δείκτης αποτελέσματος συνδέεται με τους δείκτες εκροής *Τ4616 «Αριθμός έργων ενίσχυσης επιτελικών λειτουργιών της Δημόσιας Διοίκησης, περιλαμβανομένων μηχανισμών και συστημάτων παρακολούθησης εφαρμογής δημόσιων πολιτικών»* και *Τ4617 «Αριθμός έργων δημιουργίας Παρατηρητηρίου για την Περιφερειακή διοίκηση και την Τοπική Αυτοδιοίκηση»*.

##### **Τ4653:** Αριθμός λειτουργικών περιοχών στις οποίες εφαρμόζεται επαναοριοθέτηση αρμοδιοτήτων στα τέσσερα επίπεδα διοίκησης (προηγούμενος κωδικός δείκτη Τ4606)

Η τιμή βάσης του δείκτη είναι **3** και προκύπτει από την επαναοριοθέτηση αρμοδιοτήτων στο πλαίσιο του Ν.3852/2010 (ΦΕΚ Α' 87/07-06-2010) – «ΠΡΟΓΡΑΜΜΑ ΚΑΛΛΙΚΡΑΤΗΣ» για τις λειτουργικές περιοχές: αδειοδότηση επαγγελματικής και επιχειρηματικής δραστηριότητας, αναπτυξιακή πολιτική και διαχείριση στερεών και υγρών αποβλήτων μεταξύ των επιπέδων αποκεντρωμένης διοίκησης και τοπικής αυτοδιοίκησης α΄ και β΄ βαθμού.

Η τιμή στόχος του δείκτη για το έτος 2023 είναι **7** και αφορά την επαναοριοθέτηση αρμοδιοτήτων σε λειτουργικές περιοχές, χωρίς να αποκλείεται και η εκ νέου ανακατανομή αρμοδιοτήτων σε λειτουργικές περιοχές που έχουν ήδη τύχει αντικείμενο παρέμβασης (συμπεριλαμβάνονται στην τιμή βάσης). Ο συγκεκριμένος δείκτης αποτελέσματος συνδέεται με το δείκτη εκροής *Τ4615 «Αριθμός έργων επαναοριοθέτησης αρμοδιοτήτων των τεσσάρων επιπέδων διοίκησης»*.

#### Δείκτες Εκροής

##### **Τ4615**: Αριθμός έργων επαναοριοθέτησης αρμοδιοτήτων των τεσσάρων επιπέδων διοίκησης

Η τιμή στόχος του δείκτη για το έτος 2023 ήταν αρχικά 6 με μέσο κόστος υλοποίησης, 250.000 € ανά έργο.

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 μειώνεται σε **4**, χωρίς να μεταβληθεί το μέσο εκτιμώμενο κόστος ανά έργο, λαμβάνοντας υπόψη την πρόοδο εξειδίκευσης και εφαρμογής των σχετικών δράσεων στο πλαίσιο του ΕΠ ΜΔΤ 2014-2020.

Η μεθοδολογία για την επαναοριοθέτηση των αρμοδιοτήτων κατά λειτουργική περιοχή, είναι η ακόλουθη:

* Αξιολόγηση της σημερινής κατανομής των αρμοδιοτήτων στα τέσσερα επίπεδα της Δημόσιας Διοίκησης (Κεντρική Διοίκηση, Αποκεντρωμένες Διοικήσεις, Περιφέρειες και Δήμοι) και των μεταξύ τους σχέσεων κατά την άσκηση των αρμοδιοτήτων αυτών, ιδιαίτερα όταν αυτές είναι «συντρέχουσες»,
* Προτάσεις βελτίωσης του σχετικού κανονιστικού πλαισίου, προκειμένου να επιτυγχάνονται οι αρχές και στόχοι της αποτελεσματικότητας, της επικουρικότητας, της ποιότητας, της προσβασιμότητας και καθολικότητας των υπηρεσιών προς τους πολίτες,
* Προσδιορισμός των προϋποθέσεων και των όρων για την εφαρμογή του νέου κανονιστικού πλαισίου και ιδιαίτερα των αναγκαίων υλικών και άυλων πόρων, περιλαμβανομένων των δομών, των λειτουργιών και των σχέσεων των αντίστοιχων Δημοσίων φορέων, καθώς και της διαλειτουργικότητας των συστημάτων τους,
* Εφαρμογή του κανονιστικού πλαισίου για την υλοποίηση των προτεινομένων αλλαγών και βελτιώσεων.

Η επαναοριοθέτηση των αρμοδιοτήτων θα πραγματοποιηθεί οριζόντια ανά λειτουργική περιοχή και κάθετα στα 4 επίπεδα διοίκησης (Κεντρική Διοίκηση, Αποκεντρωμένη Διοίκηση, Τοπική Αυτοδιοίκηση α΄ και β΄ βαθμού). Ενδεικτικά αναφέρονται οι ακόλουθες κρίσιμες λειτουργικές περιοχές:

* Αδειοδότηση των έργων και επενδύσεων περιφερειακής και τοπικής σημασίας
* Διαχείριση των υδάτων
* Διαχείριση των στερεών και των υγρών αποβλήτων.
* Διαχείριση των κινδύνων από φυσικές και τεχνολογικές καταστροφές – Πολιτική προστασία.
* Προώθηση του τουρισμού.
* Απόδοση Ιθαγένειας.

##### **T4616**: Αριθμός έργων ενίσχυσης επιτελικών λειτουργιών της Δημόσιας Διοίκησης, περιλαμβανομένων μηχανισμών και συστημάτων παρακολούθησης εφαρμογής δημόσιων πολιτικών

Η «Λευκή Βίβλος για τη Διακυβέρνηση» (2012) αναφέρει ως επιτελικές αρμοδιότητες της κεντρικής διοίκησης: το στρατηγικό σχεδιασμό, την οικονομική διοίκηση – προϋπολογισμό, την καλή νομοθέτηση, την ανάπτυξη ανθρώπινου δυναμικού, την ηλεκτρονική διακυβέρνηση, τη διαχείριση γνώσης, την επικοινωνία, τον έλεγχο της παρακολούθησης αποτελεσμάτων πολιτικής. Στο πλαίσιο αυτό θα χρηματοδοτηθούν δράσεις ενίσχυσης των φορέων της ΔΔ για την άσκηση αυτών των αρμοδιοτήτων.

Για την επίτευξη του δείκτη θα χρηματοδοτηθούν και δράσεις δημιουργίας και υποστήριξης της λειτουργίας μηχανισμών, ανάπτυξης εργαλείων τεκμηρίωσης για την ενίσχυση της αποτελεσματικότητας δημόσιων πολιτικών.

Για συγκεκριμένους τομείς πολιτικής, π.χ. Ισότητα των Φύλων, Δημοσιονομική Πολιτική, θα ενισχυθούν οι επιτελικές λειτουργίες της Δημόσιας Διοίκησης όπως:

1. Ο στρατηγικός προγραμματισμός
2. Η καλή νομοθέτηση
3. Η δημοσιονομική διαχείριση
4. Η βελτίωση της ποιότητας
5. Η ηλεκτρονική διακυβέρνηση
6. Η διαχείριση της γνώσης
7. Η παρακολούθηση αποτελεσμάτων πολιτικής

Η τιμή στόχος για το έτος 2023 του δείκτη εκροής είναι **6** και υπολογίσθηκε με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και το εκτιμώμενο μοναδιαίο κόστος ανά δράση που ανέρχεται σε 600.000 €. Ενδεικτικά ώριμα έργα αποτελούν τα ακόλουθα:

* Ανάπτυξη εργαλείων τεκμηρίωσης για την ενίσχυση της αποτελεσματικότητας των δημόσιων πολιτικών ως προς την προώθηση της ισότητας των φύλων.
* Ενδυνάμωση των μηχανισμών σχεδιασμού, εφαρμογής και ελέγχου δασικής πολιτικής.
* Ενίσχυση του συντονισμού και της επικοινωνίας των μη εξυπηρετούμενων δανείων.
* Παρακολούθηση από τη Βουλή των Ελλήνων της εφαρμογής των νόμων και των δημόσιων πολιτικών.

##### **Τ4617**: Αριθμός έργων δημιουργίας Παρατηρητηρίου για την Περιφερειακή διοίκηση και την Τοπική Αυτοδιοίκηση

Η τιμή στόχος του δείκτη για το έτος 2023 είναι **1** με αρχικό εκτιμώμενο κόστος υλοποίησης 800.000 €, σύμφωνα με την πρόταση του φορέα άσκησης πολιτικής. Αφορά στη δημιουργία και λειτουργία μηχανισμού για την ενίσχυση της εποπτείας των Οργανισμών Τοπικής Αυτοδιοίκησης από το Υπουργείο Εσωτερικών.

##### **Τ4618**: Αριθμός έργων κωδικοποίησης θεσμικού και νομοθετικού πλαισίου

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις που προβλέπονται στο πλαίσιο της *Κατηγορίας Δράσης Α.1.2 «Δράσεις κωδικοποίησης της Νομοθεσίας και μείωσης της πολυνομίας και κακονομίας»* του Προγράμματος.

Η τιμή στόχος του δείκτη για το έτος 2023 είναι **12** και υπολογίσθηκε με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και το μοναδιαίο κόστος που υιοθετείται, λαμβάνοντας υπόψη το μέσο μοναδιαίο κόστος παρόμοιων έργων που υλοποιήθηκαν στο πλαίσιο του ΕΠ ΔΜ 2007-2013 (800.000 €).

Στη 2η Αναθεώρηση του Προγράμματος μειώνεται το συνολικό ποσό της χρηματοδοτικής κατανομής των δράσεων κωδικοποίησης της νομοθεσίας και μείωσης της πολυνομίας και κακονομίας, οι οποίες συμβάλλουν στη διαμόρφωση του δείκτη, με βάση το κόστος των σχετικών έργων που υλοποιούνται στο πλαίσιο του ΕΠ ΜΔΤ 2014-2020, χωρίς να μεταβληθεί ο στόχος για το έτος 2023. Το νέο εκτιμώμενο μοναδιαίο κόστος των σχετικών έργων ανέρχεται περίπου σε 667.000 €.

Επισημαίνεται ότι, τα κάτωθι έργα διοικητικής και νομοθετικής κωδικοποίησης, συγκεκριμένων τομέων πολιτικής, αποτελούν ενδεικτικά ώριμα έργα:

1. Κωδικοποίηση - νομοθεσίας που αφορά στη δημόσια περιουσία.
2. Κωδικοποίηση - μεταρρύθμιση θεσμικού πλαισίου παροχής κοινωνικής προστασίας και κοινωνικής πρόνοιας.
3. Κωδικοποίηση τουριστικής νομοθεσίας.
4. Κωδικοποίηση της νομοθετικής και κανονιστικής ύλης που αφορά στο ΑΣΕΠ και την εφαρμογή αξιοποίησής της, για τις ανάγκες αυτού και των πολιτών.
5. Κωδικοποίηση της δασικής νομοθεσίας.
6. Κωδικοποίηση νομοθεσίας τοπικής αυτοδιοίκησης.
7. Διοικητική Κωδικοποίηση των διεθνών συμβατικών κειμένων του ΥΠΕΞ.
8. Κωδικοποίηση διατάξεων Υπαλληλικού Κώδικα.
9. Κωδικοποίηση διοικητικών διαδικασιών.
10. Κωδικοποίηση του τομέα ηλεκτρονικής διακυβέρνησης.
11. Κωδικοποίηση του τομέα διαφάνεια – διακυβέρνηση.

### Ειδικός Στόχος Α.2: Αύξηση των φορέων του δημοσίου τομέα στους οποίους εφαρμόζονται σχέδια λειτουργικής αναδιοργάνωσης και απλοποίησης διοικητικών διαδικασιών

#### Δείκτες Αποτελέσματος

##### **Τ4607**: Αριθμός φορέων του δημόσιου τομέα που εφαρμόζουν απλοποιημένες εσωτερικές διαδικασίες

Η τιμή βάσης του δείκτη είναι **3** και προκύπτει από την υλοποίηση παρεμβάσεων απλοποίησης εσωτερικών διαδικασιών στα Υπουργεία: Παιδείας και Θρησκευμάτων (για την Πρωτοβάθμια και Δευτεροβάθμια Εκπαίδευση, της Γενικής Γραμματείας Θρησκευμάτων), Πολιτισμού και Αθλητισμού (της Γενικής Διεύθυνσης Αρχαιοτήτων και Πολιτιστικής Κληρονομιάς και της Γενικής Διεύθυνσης Αναστήλωσης και Τεχνικών Έργων) και Εσωτερικών (Μελέτη αναδιοργάνωσης τμημάτων δημοτολογίου - Μητρώου αρρένων - Ληξιαρχείου σε ΟΤΑ Α' βαθμού).

Η τιμή στόχος για το έτος 2023 είναι **356** και αφορά στην υλοποίηση δράσεων απλούστευσης εσωτερικών διαδικασιών σε 18 Υπουργεία, 13 Περιφέρειες και 325 Δήμους, χωρίς να αποκλείονται εκ νέου παρεμβάσεις απλούστευσης σε φορείς που έχουν ήδη τύχει αντικείμενο παρέμβασης (συμπεριλαμβάνονται στην τιμή βάσης). Ο συγκεκριμένος δείκτης αποτελέσματος συνδέεται με το δείκτη εκροής *Τ4620* *«Αριθμός έργων απλοποίησης εσωτερικών διαδικασιών φορέων του δημοσίου τομέα»*. Επισημαίνεται ότι η απαλοιφή των Αποκεντρωμένων Διοικήσεων από την τιμή στόχου προκύπτει από τη νέα προσέγγιση του ΥΠΕΣ για την εφαρμογή ενός ολοκληρωμένου προγράμματος αναδιοργάνωσης και διοικητικής μεταρρύθμισης της Τοπικής Αυτοδιοίκησης α’ και β’ βαθμού, στο πλαίσιο του οποίου το ΕΠ ΜΔΤ θα χρηματοδοτήσει δράσεις στις Περιφέρειες και στους Δήμους.

##### **Τ4608**: Αριθμός τομέων στους οποίους εφαρμόζεται απλοποίηση διαδικασιών και προτυποποίηση υπηρεσιών προς τους πολίτες

Η τιμή βάσης του δείκτη είναι **10** και προκύπτει από την υλοποίηση δράσεων απλοποίησης διαδικασιών και προτυποποίησης υπηρεσιών προς τους πολίτες στους τομείς πολιτικής: Τουρισμός, Τρόφιμα - Ποτά, Αθλητισμός, Πολιτισμός, Κοινωνική Μέριμνα, Αγροτική Ανάπτυξη, Φορολογία-ΦΠΑ, Επιχειρηματικό περιβάλλον, Παιδεία, Ψυχαγωγία-Υπηρεσίες Αναψυχής. Η υλοποίηση των δράσεων έγινε σε εφαρμογή της Οδηγίας 2006/123/ΕΚ και των μελετών του ΟΟΣΑ για τα διοικητικά βάρη, προωθώντας οριζόντιες και τομεακές απλουστεύσεις κατόπιν συνεργασίας του καθ΄ ύλην αρμόδιου Υπουργείου με το ΥπΔΑ.

Η τιμή στόχος του δείκτη είναι **18** και προκύπτει από τη χρηματοδότηση δράσεων απλοποίησης διαδικασιών και προτυποποίησης υπηρεσιών προς τους πολίτες **σε 8 επιπλέον τομείς**. Ενδεικτικά αναφέρονται Νοσοκομειακή Περίθαλψη, Σύνταξη, Πρόνοια, Δικαιοσύνη, Απόδοση Ιθαγένειας-Κοινωνική Συνοχή, , Τουρισμός, Εξωστρεφείς υπηρεσίες ΟΤΑ α΄ και β΄ βαθμού, Στρατολογικές υπηρεσίες, Φορολογία - Δημόσια Έσοδα.

Ο συγκεκριμένος δείκτης αποτελέσματος συνδέεται με τους δείκτες εκροής *T4621* *«Αριθμός έργων απλοποίησης διαδικασιών και προτυποποίησης υπηρεσιών προς τους πολίτες»* και T4651 *«Αριθμός Τοπικών Μονάδων Υγείας που δημιουργούνται»*.

Επισημαίνεται ότι, με την προσθήκη του δείκτη Τ4651, η οποία πραγματοποιήθηκε στην 1η Αναθεώρηση του Προγράμματος, η τιμή στόχος του δείκτη αποτελέσματος δεν άλλαξε, δεδομένου ότι ο δείκτης εκροών που προστέθηκε αφορά στον τομέα υγείας και σχετίζεται με τη νοσοκομειακή περίθαλψη, η οποία περιλαμβάνεται στους τομείς στους οποίους προβλέπεται η υλοποίηση δράσεων απλοποίησης διαδικασιών και προτυποποίησης υπηρεσιών προς τους πολίτες.

#### Δείκτες Εκροής

##### **Τ4619**: Αριθμός εποπτευόμενων φορέων δημόσιου τομέα που αξιολογούνται

Σε συνέχεια των δράσεων αναδιοργάνωσης των δημόσιων φορέων (αξιολογούνται 94 φορείς: Υπουργεία και εποπτευόμενοι φορείς τους) θα χρηματοδοτηθούν δράσεις ολοκλήρωσης της αξιολόγησης για τους εναπομείναντες φορείς (Υπουργεία και εποπτευόμενοι φορείς). Συγκεκριμένα προβλέπεται η αξιολόγηση 3 Περιφερειών, 12 Δήμων, καθώς και 180 εποπτευόμενων φορέων του Υπουργείου Υγείας. Συνεπώς η τιμή στόχος του δείκτη για το έτος 2023 είναι **195**, με μέσο κόστος υλοποίησης 20.000 € ανά φορέα, σύμφωνα με τα στοιχεία παρόμοιων έργων στο πλαίσιο του ΕΠ ΔΜ 2007-2013.

Σημειώνεται ότι η αλλαγή της τιμής στόχου του δείκτη από 445 σε 195, που πραγματοποιείται με την 2η Αναθεώρηση του Προγράμματος, οφείλεται στη νέα προσέγγιση του ΥΠΕΣ για την εφαρμογή ενός ολοκληρωμένου προγράμματος αναδιοργάνωσης και διοικητικής μεταρρύθμισης της Τοπικής Αυτοδιοίκησης α’ και β’ βαθμού, στο πλαίσιο του οποίου το ΕΠ ΜΔΤ θα χρηματοδοτήσει την πιλοτική εφαρμογή του σε 3 Περιφέρειες και 12 Δήμους.

##### **Τ4620**: Αριθμός έργων απλοποίησης εσωτερικών διαδικασιών φορέων του δημοσίου τομέα

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις απλοποίησης εσωτερικών διαδικασιών φορέων του δημόσιου τομέα, που προβλέπονται στο πλαίσιο της *Κατηγορίας Δράσης Α.2.1 «Δράσεις εφαρμογής αναδιοργανώσεων των φορέων του Δημόσιου Τομέα και βελτίωσης της λειτουργίας τους»* του Προγράμματος.

Η τιμή στόχος του δείκτη για το έτος 2023 ήταν αρχικά 20 και είχε υπολογισθεί με βάση το συνολικό ποσό της χρηματοδοτικής κατανομής των πόρων του Προγράμματος, που αφορά στις δράσεις οι οποίες συμβάλλουν στη διαμόρφωση του δείκτη και με εκτιμώμενο μέσο κόστος υλοποίησης 1.500.000 € ανά δράση.

Με την 2η Αναθεώρηση του Προγράμματος, η τιμή στόχος του δείκτη για το 2023 αυξάνεται σε **30**, διατηρώντας το ίδιο μέσο κόστος υλοποίησης (1.500.000 €) και με ανάλογη αύξηση των διαθέσιμων πόρων για δράσεις απλοποίησης εσωτερικών διαδικασιών φορέων του Δημόσιου Τομέα, λαμβάνοντας υπόψη το βαθμό εξειδίκευσης την ωριμότητα και την υλοποίηση σχετικών δράσεων όπως κατωτέρω.

Ενδεικτικά έργα απλοποίησης εσωτερικών διαδικασιών, τα οποία έχουν μεγάλο βαθμό ωρίμανσης και είναι συμβατά με την Εθνική Στρατηγική για τη διοικητική μεταρρύθμιση είναι:

* Προτυποποίηση και απλούστευση των οριζόντιων διαδικασιών λειτουργίας των Δήμων και των Περιφερειών.
* Μελέτη και εφαρμογή ISO 27001 διαδικασιών στο Κέντρο Δεδομένων του Υπουργείου Οικονομικών.
* Αυτοματοποίηση και κεντρικοποίηση διαδικασιών και ανάπτυξη εργαλείων για την αποδοτικότερη διαχείριση και συλλογή οφειλών.
* Ανάπτυξη πλήρους ηλεκτρονικού Περιουσιολογίου.
* Καταπολέμηση της Εισφοροδιαφυγής και Εισφοροαποφυγής στον ΕΦΚΑ.
* Οικονομική Μεταρρύθμιση των ΦΚΑ και Βελτιστοποίηση του Μηχανισμού Διαχείρισης και Ελέγχου των Οικονομικών Πόρων τους για τη Διασφάλιση της Βιωσιμότητας του Ασφαλιστικού Συστήματος.
* Αναδιοργάνωση της ΗΔΙΚΑ Α.Ε. για την ευθυγράμμιση του λειτουργικού και οργανωτικού της μοντέλου με τις ανάγκες και συνθήκες που διαμορφώνονται από την βέλτιστη αξιοποίηση των αποτελεσμάτων των δράσεων εκσυγχρονισμού και εισαγωγής συστημάτων νέων τεχνολογιών στην Κοινωνική Ασφάλιση και την Υγεία.

##### **Τ4621**: Αριθμός έργων απλοποίησης διαδικασιών και προτυποποίησης υπηρεσιών προς τους πολίτες

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις απλοποίησης διαδικασιών και προτυποποίησης υπηρεσιών προς τους πολίτες που προβλέπονται στο πλαίσιο της *Κατηγορίας Δράσης Α.2.2 «Δράσεις μείωσης διοικητικών βαρών απλούστευσης και προτυποποίησης υπηρεσιών προς τους πολίτες και επιχειρήσεις»* του Προγράμματος.

Η τιμή στόχος του δείκτη για το έτος 2023 είναι **15** και υπολογίσθηκε με βάση το συνολικό ποσό της χρηματοδοτικής κατανομής των πόρων του Προγράμματος, που αφορά σε δράσεις απλοποίησης διαδικασιών και προτυποποίησης υπηρεσιών προς τους πολίτες και το εκτιμώμενο μέσο κόστος υλοποίησης ανά δράση που ανέρχεται σε 3.000.000 €.

Ενδεικτικά έργα απλοποίησης διαδικασιών και προτυποποίησης υπηρεσιών προς τους πολίτες, τα οποία έχουν μεγάλο βαθμό ωρίμανσης και βρίσκονται σε συμφωνία με την Εθνική Στρατηγική για τη Διοικητική Μεταρρύθμιση είναι τα ακόλουθα:

* Εφαρμογή απαιτούμενων οργανωτικών αλλαγών σε παρεχόμενες ηλεκτρονικές υπηρεσίες και υφιστάμενα Πληροφοριακά Συστήματα της Ανεξάρτητης Αρχής Δημοσίων Εσόδων (ΑΑΔΕ).
* Βελτιστοποίηση της Ροής Ποινικής, Πολιτικής και Διοικητικής Διαδικασίας.
* Βελτίωση των Παρεχόμενων Υπηρεσιών Πρωτοβάθμιας Υγείας με στόχο τον Περιορισμό της Προσφυγής σε εξειδικευμένες μονάδες.
* Ανάπτυξη Συστημάτων και Εφαρμογών, υπηρεσίες ψηφιοποίησης, παροχή ηλεκτρονικών υπηρεσιών για την υποστήριξη της άμεσης απονομής σύνταξης στο σύνολο των ασφαλισμένων του ΕΦΚΑ (πρώην τίτλος «Έκδοση σύνταξης ΙΚΑ σε μία ημέρα»).Προτυποποίηση και απλούστευση παρεχόμενων εξωστρεφών υπηρεσιών Δήμων και Περιφερειών προς τους πολίτες και τις επιχειρήσεις.
* Πληροφοριακό Σύστημα για τον εκσυγχρονισμό της Διαδικασίας έκδοσης Αδειών Διαμονής και Απόδοσης Ιθαγένειας στην Ελληνική Επικράτεια.
* Ολοκληρωμένη Πληροφοριακή Υποστήριξη Εθνικού Δικτύου Πρωτοβάθμιας Φροντίδας Υγείας.
* Βελτιστοποίηση Στρατολογικών Υπηρεσιών προς τους Πολίτες και Λοιπούς Δημόσιους Φορείς.

##### **Τ4651**: Αριθμός Τοπικών Μονάδων Υγείας που δημιουργούνται.

Η τιμή στόχος για το έτος 2023 του δείκτη εκροής είναι **239** και αφορά στη βελτίωση της πρωτοβάθμιας φροντίδας υγείας. Το μέσο κόστος υλοποίησης ανέρχεται σε 324.686 € ανά Τοπική Μονάδα Υγείας (Το.Μ.Υ.).

Οι εν λόγω μονάδες έχει σχεδιασθεί να αποτελέσουν το νέο συστατικό στοιχείο του Ε.Σ.Υ. - το σημείο αναφοράς για την εκ νέου οργάνωση του δημόσιου συστήματος υγείας. Οι Το.Μ.Υ. θα λειτουργούν ως μονάδες οικογενειακής ιατρικής με σκοπό την παροχή ποιοτικών υπηρεσιών Π.Φ.Υ. στον εγγεγραμμένο πληθυσμό ευθύνης τους και ιδίως προσβάσιμης, αποτελεσματικής, ολιστικής, αποδοτικής και ανθρωποκεντρικής φροντίδας υγείας, σύμφωνα με τις ανάγκες του πληθυσμού ευθύνης τους. Η δέσμη των παρεχόμενων υπηρεσιών περιλαμβάνει ιδίως υπηρεσίες πρόληψης και προαγωγής της υγείας, φροντίδας ασθενών με χρόνια νοσήματα σε συνεργασία με το θεράποντα ιατρό, υπηρεσίες δημόσιας υγείας, κατ’ οίκον φροντίδα υγείας και κατ’ οίκον νοσηλεία, καθώς και υπηρεσίες συμβουλευτικής και υποστήριξης.

Επισημαίνεται ότι, το ΕΠ ΜΔΤ θα χρηματοδοτήσει την πιλοτική λειτουργία των Τοπικών Μονάδων Υγείας που θα δημιουργηθούν έως 11 μήνες, ενώ η συνέχιση της λειτουργίας τους θα διασφαλισθεί με χρηματοδότηση από τα Περιφερειακά Επιχειρησιακά Προγράμματα και εθνικούς πόρους.

### Ειδικός Στόχος Α.3: Αύξηση των φορέων του δημόσιου τομέα που εφαρμόζουν συστήματα στοχοθεσίας, αξιολόγησης και εσωτερικού ελέγχου για τη βελτίωση της αποτελεσματικότητας και της διαφάνειας στη δημόσια διοίκηση.

#### Δείκτες Αποτελέσματος

##### **Τ4609**: Αριθμός φορέων που εφαρμόζουν συστήματα στοχοθεσίας και αξιολόγησης

Η τιμή βάσης του δείκτη είναι **6** και αφορά στην εφαρμογή συστήματος στοχοθεσίας και αξιολόγησης του έτους 2013 στα Υπουργεία: Ανάπτυξης, Τουρισμού, Δημόσιας Τάξης & Προστασίας του Πολίτη, ΥπΔΑ, Αγροτικής Ανάπτυξης & Τροφίμων, καθώς και στην Αποκεντρωμένη Διοίκηση Μακεδονίας – Θράκης.

Η τιμή στόχος του δείκτη για το έτος 2023 είναι **25** και προκύπτει από την εφαρμογή συστημάτων στοχοθεσίας και αξιολόγησης σε Υπουργεία, μην αποκλείοντας και αυτών που συμμετέχουν στην τιμή βάσης, δεδομένου ότι η στοχοθεσία είναι ετήσια, καθώς και εποπτευόμενους φορείς των Υπουργείων Πολιτισμού και Υγείας.

Ο συγκεκριμένος δείκτης αποτελέσματος συνδέεται με το δείκτη εκροής *Τ4654 «Αριθμός έργων εισαγωγής συστημάτων στοχοθεσίας και αξιολόγησης σε φορείς του δημόσιου τομέα»*.

##### **~~Τ4610~~**~~: Αριθμός φορέων του δημόσιου τομέα που εφαρμόζουν συστήματα εσωτερικού ελέγχου~~

~~Η τιμή βάσης του δείκτη είναι 1 και αφορά στην εφαρμογή συστήματος εσωτερικού ελέγχου στη Γενική Γραμματεία Δημοσίων Εσόδων.~~

~~Η τιμή στόχος για το έτος 2023 του δείκτη είναι 26 και προκύπτει από την εφαρμογή συστημάτων εσωτερικού ελέγχου σε 18 Υπουργεία, 7 Αποκεντρωμένες Διοικήσεις, καθώς και στη Γενική Γραμματεία Δημοσίων Εσόδων. Επισημαίνεται ότι δεν αποκλείεται η εκ νέου εφαρμογή συστημάτων εσωτερικού ελέγχου στον φορέα που έχει τύχει αντικείμενο παρέμβασης και συμμετέχει στην τιμή βάσης του δείκτη. Ο συγκεκριμένος δείκτης αποτελέσματος συνδέεται με το δείκτη εκροής~~ *~~«Αριθμός συστημάτων εσωτερικού ελέγχου φορέων του δημόσιου τομέα που δημιουργούνται ή αναβαθμίζονται»~~*~~.~~

Ο δείκτης Τ4610 αφαιρείται από το σύστημα δεικτών του ΕΠ ΜΔΤ, δεδομένου ότι στον πρόσφατο ανασχεδιασμό της δομής 16 Υπουργείων (Π.Δ. έτους 2017 & 2018) προβλέφθηκαν αυτοτελή τμήματα εσωτερικού ελέγχου σε κάθε Υπουργείο, για την οργάνωση και λειτουργία των οποίων δεν έχει προταθεί εξειδίκευση σχετικής δράσης προς συγχρηματοδότηση από το Πρόγραμμα.

##### **Τ4611**: Αριθμός ελεγκτικών φορέων στους οποίους εφαρμόζονται δράσεις αναβάθμισης της λειτουργίας τους

Η τιμή βάσης του δείκτη είναι **1** και αφορά στην αναβάθμιση της λειτουργίας του ΣΕΠΕ μέσω της εκπόνησης και εφαρμογής Μελέτης Ανασχεδιασμού - Απλούστευσης των front και back office διαδικασιών λειτουργίας του, που υλοποιήθηκε στο πλαίσιο του ΕΠ ΔΜ 2007-2013.

Η τιμή στόχος του δείκτη για το έτος 2023 είναι **9** και αφορά στην αναβάθμιση της λειτουργίας των ισάριθμων ελεγκτικών φορέων, χωρίς να αποκλείεται η εκ νέου ενίσχυση του ΣΕΠΕ που έχει ήδη τύχει αντικείμενο παρέμβασης και συμμετέχει στην τιμή βάσης του δείκτη.

Ο συγκεκριμένος δείκτης αποτελέσματος συνδέεται με τους δείκτες εκροής *Τ4655 «Αριθμός Σχεδίων αναβάθμισης της λειτουργίας ελεγκτικών φορέων»* και *Τ4624 «Αριθμός έργων για τον επαναπροσδιορισμό των πεδίων ευθύνης και την αντιμετώπιση επικαλύψεων των ελεγκτικών φορέων και σωμάτων επιθεώρησης»*.

#### Δείκτες Εκροής

##### **Τ4654**: Αριθμός φορέων του δημόσιου τομέα που εισάγουν συστήματα στοχοθεσίας και αξιολόγησης (προηγούμενος κωδικός δείκτη Τ4622)

Η τιμή στόχος για το έτος 2023 του δείκτη είναι **26**. Για την εισαγωγή και εφαρμογή ενός νέου οριζόντιου συστήματος στοχοθεσίας, τόσο σε επίπεδο φορέα του Δημοσίου, όσο και σε επίπεδο διοικητικών δομών με βάση τα νέα οργανογράμματα, θα εκπονηθεί μελέτη για τον καθορισμό οριζοντίων κατευθυντηρίων αρχών και προτύπων. Στο πλαίσιο του Προγράμματος προβλέπεται η υλοποίηση έργων εισαγωγής συστημάτων στοχοθεσίας και αξιολόγησης σε 8 επιλεγμένους φορείς του δημόσιου τομέα (Υπουργείο Εσωτερικών, Υπουργείο Διοικητικής Ανασυγκρότησης, Υπουργείο Οικονομικών, Υπουργείο Υγείας, Υπουργείο Πολιτισμού και Αθλητισμού, Υπουργείο Περιβάλλοντος και Ενέργειας, Αποκεντρωμένη Διοίκηση Αττικής, Περιφέρεια Δυτικής Μακεδονίας και Εθνικό Κέντρο Δημόσιας Διοίκησης και Αυτοδιοίκησης) καθώς και σε εποπτευόμενους φορείς των Υπουργείων. Επιπρόσθετα, ενδεικτικά ώριμα έργα αποτελούν τα ακόλουθα:

* Σύστημα Παρακολούθησης Στοχοθεσίας και KPIs Υπηρεσιών της ΑΑΔΕ.
* Ανάπτυξη σχεδίων διαχείρισης για 16 μνημεία/ χώρους παγκόσμιας κληρονομιάς UNESCO.
* Ανάπτυξη και λειτουργία ανεξάρτητου φορέα αξιολόγησης μονάδων ψυχικής υγείας.

Το μέσο κόστος υλοποίησης των έργων εισαγωγής συστημάτων στοχοθεσίας και αξιολόγησης ανά φορέα του δημόσιου τομέα από τα προγραμματικά στοιχεία ένταξης των σχετικών πράξεων εκτιμάται σε 35.000 €.

##### **~~Τ4623~~**~~: Αριθμός συστημάτων εσωτερικού ελέγχου φορέων του δημόσιου τομέα που δημιουργούνται ή αναβαθμίζονται~~

~~Η τιμή στόχος για το έτος 2023 του δείκτη εκροής είναι 26 και προκύπτει από την υλοποίηση έργων εισαγωγής ή/και αναβάθμισης συστημάτων εσωτερικού ελέγχου σε 18 Υπουργεία, 7 Αποκεντρωμένες Διοικήσεις και στη Γενική Γραμματεία Δημοσίων Εσόδων. Η σύσταση Μονάδων Εσωτερικού Ελέγχου στη ΔΔ προβλέπεται στο Άρθρο 1 του Ν.4081/2012. Το μέσο κόστος υλοποίησης, εκτιμάται σε 50.000€ ανά φορέα. Επισημαίνεται ότι τα 18 Υπουργεία, βάσει των νέων οργανισμών τους, έχουν συστήσει μονάδες Εσωτερικού Ελέγχου.~~

Ο δείκτης Τ4623 αφαιρείται από το σύστημα δεικτών του ΕΠ ΜΔΤ, δεδομένου ότι με τον πρόσφατο ανασχεδιασμό της δομής 16 Υπουργείων, ο οποίος πραγματοποιήθηκε χωρίς χρηματοδότηση από το ΕΠ ΜΔΤ (Π.Δ. Οργανισμών Υπουργείων έτους 2017 και 2018), προβλέφθηκαν αυτοτελή τμήματα εσωτερικού ελέγχου σε κάθε Υπουργείο, η λειτουργία των οποίων δεν απαιτεί πόρους από το Πρόγραμμα. Για τον ίδιο λόγο αφαιρείται και ο αντίστοιχος δείκτης αποτελέσματος Τ4610, τον οποίο τροφοδοτεί.

##### **Τ4624**: Αριθμός έργων για τον επαναπροσδιορισμό των πεδίων ευθύνης και την αντιμετώπιση επικαλύψεων των ελεγκτικών φορέων και σωμάτων επιθεώρησης

Η τιμή στόχος για το έτος 2023 του δείκτη είναι **1** και προκύπτει από την εκπόνηση μελέτης επαναπροσδιορισμού των πεδίων ευθύνης και την αντιμετώπιση επικαλύψεων των ελεγκτικών φορέων και σωμάτων επιθεώρησης της ΔΔ. Το κόστος υλοποίησης, εκτιμάται σε 500.000 €.

##### **Τ4655**: Αριθμός Έργων αναβάθμισης της λειτουργίας ελεγκτικών φορέων (προηγούμενος κωδικός δείκτη Τ4625)

Η τιμή στόχος του δείκτη για το έτος 2023 είναι **9** και προκύπτει από την εφαρμογή έργων αναβάθμισης της λειτουργίας των βασικών ελεγκτικών φορέων: ΣΕΠΕ, Γενικός Επιθεωρητής Δημόσιας Διοίκησης, Σώμα Επιθεωρητών Ελεγκτών Δημόσιας Διοίκησης, Σώμα Επιθεωρητών Ελεγκτών Υπουργείου Μεταφορών, Σώμα Επιθεωρητών Υγείας Πρόνοιας, Σώμα Επιθεωρητών Δημοσίων Έργων, Σώμα Δίωξης Οικονομικού Εγκλήματος, Ειδική Υπηρεσία Επιθεωρητών Περιβάλλοντος, Σώμα Επιθεωρητών Ελέγχου Καταστημάτων Κράτησης προκειμένου να ενδυναμωθεί η επιχειρησιακή λειτουργία τους και να καταστούν πιο παραγωγικοί. Το μέσο κόστος υλοποίησης ανά φορέα εκτιμάται σε 250.000 €.

##### **Τ4626**: Αριθμός έργων που αφορούν στην ενίσχυση της συμμετοχής των πολιτών

Η τιμή στόχος του δείκτη για το έτος 2023 είναι **3**. Στο πλαίσιο της δημόσιας διαβούλευσης και της λογοδοσίας θα υλοποιηθούν δράσεις που ενισχύουν το ρόλο των ΜΚΟ και των θεσμοθετημένων κοινωνικών εταίρων, π.χ. ΑΔΕΔΥ, ΟΚΕ, καθώς και τη συμμετοχή των πολιτών. Το μέσο κόστος υλοποίησης εκτιμάται σε 650.000 €.

## Άξονες Προτεραιότητας 4, 5, 6 «Ενίσχυση της ηλεκτρονικής διακυβέρνησης» – Ταμείο ΕΤΠΑ

### Ειδικός Στόχος Β.1: Αύξηση των φορέων και συστημάτων του δημοσίου τομέα όπου εντείνεται η χρήση αποτελεσματικών μεθόδων ηλεκτρονικής διακυβέρνησης.

#### Δείκτες Αποτελέσματος

##### **Τ4601**: Αριθμός φορέων των οποίων η λειτουργία αναβαθμίζεται με τη χρήση συστημάτων ΤΠΕ

Η τιμή βάσης είναι **3** και αφορά στην ηλεκτρονική διακίνηση εγγράφων στην εσωτερική λειτουργία των Υπουργείων Διοικητικής Ανασυγκρότησης, Παιδείας και Θρησκευμάτων και Προστασίας του Πολίτη.

Η τιμή στόχος για το έτος 2023 του δείκτη είναι **25** και αφορά στην αναβάθμιση της λειτουργίας 18 Υπουργείων και 7 Αποκεντρωμένων Διοικήσεων με τη χρήση συστημάτων ΤΠΕ, χωρίς να αποκλείεται η περαιτέρω αναβάθμιση της λειτουργίας των φορέων που έχουν τύχει αντικείμενο παρέμβασης και συμμετέχουν στην τιμή βάσης του δείκτη.

##### Ο δείκτης συνδέεται με τους δείκτες εκροής Τ4627 «Αριθμός έργων δημιουργίας ή αναβάθμισης συστημάτων ΤΠΕ για την υποστήριξη οριζόντιων λειτουργιών των δημόσιων φορέων» και Τ4652 «Αριθμός σημείων παρουσίας (κτήρια) του έργου ΣΥΖΕΥΞΙΣ ΙΙ για την υποστήριξη της λειτουργίας των δημόσιων φορέων» και αποτυπώνει τον αριθμό διακριτών φορέων των οποίων η λειτουργία αναβαθμίζεται με τη χρήση συστημάτων ΤΠΕ, ως αποτέλεσμα των έργων που τροφοδοτούν τον δείκτη Τ4627, καθώς και του ΣΥΖΕΥΞΙΣ ΙΙ.

##### **Τ4602**: Αριθμός μητρώων δημόσιου τομέα που διαλειτουργούν

Η τιμή βάσης είναι **8** και προκύπτει από τη διαλειτουργικότητα των κάτωθι μητρώων:

1. κοινωνικής ασφάλισης – ληξιαρχείου
2. Αστυνομίας – ληξιαρχείου
3. Ενιαίας Αρχής Πληρωμής - κοινωνικής ασφάλισης – φορολογουμένων
4. ΙΚΑ – μητρώου ΓΓΠΣ
5. ΓΕΜΗ – Taxisnet - κοινωνικής ασφάλισης,
6. ΕΣΗΔΗΣ – Taxisnet (φυσικά και νομικά πρόσωπα)
7. ΚΕΠ - κοινωνικής ασφάλισης – ληξιαρχείου
8. ΕΔΕΤ - μητρώο απογραφής Δημοσίων Υπαλλήλων

Η τιμή στόχος για το έτος 2023 του δείκτη είναι **70** και αφορά: α) στη διαλειτουργικότητα των 4 βασικών μητρώων βάσει κοινού προτύπου, καθώς και β) στη διαλειτουργικότητα μητρώων της δημόσιας διοίκησης για την απλούστευση διοικητικών διαδικασιών. Οι δράσεις διαλειτουργικότητας των μητρώων αποτυπώνονται στο στρατηγικό κείμενο της Εθνικής Ψηφιακής Στρατηγικής.

Ο δείκτης συνδέεται με τον δείκτη εκροής *Τ4628 «Αριθμός έργων ενίσχυσης της διαλειτουργικότητας μητρώων και υπηρεσιών του Δημόσιου Τομέα»*.

#### Δείκτες Εκροής

##### **Τ4627**: Αριθμός έργων δημιουργίας ή αναβάθμισης συστημάτων ΤΠΕ για την υποστήριξη οριζόντιων λειτουργιών των δημόσιων φορέων

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις που προβλέπονται στο πλαίσιο της *Κατηγορίας Δράσης Β.1.1: «Δράσεις αναβάθμισης, ανάπτυξης και λειτουργίας συστημάτων ΤΠΕ για την υποστήριξη της καλύτερης οργάνωσης και λειτουργίας του Δημοσίου Τομέα»* του Προγράμματος.

Ο δείκτης αφορά σε δράσεις αναβάθμισης, ανάπτυξης και λειτουργίας συστημάτων ΤΠΕ για την υποστήριξη οριζόντιων λειτουργιών των δημόσιων φορέων. Ενδεικτικές οριζόντιες δράσεις αποτελούν: η ανάπτυξη συστήματος μέτρησης, αξιολόγησης και συνεχούς απόδοσης των ηλεκτρονικών υπηρεσιών, η εγκατάσταση και λειτουργία ενός κεντρικού συστήματος ολοκληρωμένης χρηματοοικονομικής διαχείρισης (ERP), οι ψηφιακές υπηρεσίες ενιαίας μισθοδοσίας, η δημιουργία ηλεκτρονικού περιβάλλοντος διακίνησης, διαχείρισης και αρχειοθέτησης εγγράφων μέσω της υιοθέτησης της ψηφιακής υπογραφής, οι ψηφιοποιήσεις αρχείων Δημόσιας Διοίκησης, η ανάπτυξη πλατφόρμας διαβούλευσης, αρχικά μεταξύ των υπηρεσιών των Υπουργείων και στη συνέχεια μεταξύ των Υπουργείων και των εποπτευόμενων οργανισμών, των ανεξάρτητων αρχών και των περιφερειακών και δημοτικών υπηρεσιών, η δικτύωση φορέων της Δημόσιας Διοίκησης ικανή να εξυπηρετήσει τις ανάγκες σύνδεσης τους με τις υπόλοιπες δημόσιες υπηρεσίες, τους πολίτες και το Διαδίκτυο και ένα σύνολο υπηρεσιών για την ενίσχυση των θεσμών της ηλεκτρονικής διακυβέρνησης.

Η τιμή στόχος του δείκτη για το έτος 2023 ήταν αρχικά 13 και είχε υπολογισθεί με βάση το συνολικό ποσό της χρηματοδοτικής κατανομής των πόρων του Προγράμματος, που αφορά στις δράσεις οι οποίες συμβάλλουν στη διαμόρφωση του δείκτη και με εκτιμώμενο μοναδιαίο κόστος ανά δράση 6.500.000 €.

Με την 2η Αναθεώρηση του Προγράμματος, η τιμή στόχος του δείκτη για το 2023 αυξάνεται σε **17**, διατηρώντας το ίδιο μοναδιαίο κόστος (6.500.000€) και με ανάλογη αύξηση των διαθέσιμων πόρων για δράσεις αναβάθμισης, ανάπτυξης και λειτουργίας συστημάτων ΤΠΕ για την υποστήριξη οριζόντιων λειτουργιών των δημόσιων φορέων, λαμβάνοντας υπόψη το βαθμό εξειδίκευσης και την ωριμότητα σχετικών δράσεων.

Ενδεικτικά έργα, τα οποία έχουν μεγάλο βαθμό ωρίμανσης, ή/και αποτελούν έργα προτεραιότητας με βάση τα στρατηγικά κείμενα για την ηλεκτρονική διακυβέρνηση, είναι:

* Εφαρμογή της Μεταρρύθμισης του Δημοσιονομικού Συστήματος στην Κεντρική Διοίκηση και την λοιπή Γενική Κυβέρνηση.
* Ολοκληρωμένο Σύστημα Οικονομικής Διαχείρισης και Διαχείρισης Πόρων.
* Διαχείριση αλλαγών Ολοκληρωμένου Πληροφοριακού Συστήματος Δημοσιονομικής Πολιτικής (ΟΠΣ-ΔΠ).
* Ανάπτυξη ενιαίας ελαστικής υποδομής εξυπηρέτησης εφαρμογών της Γ.Γ.Π.Σ.- EXELIXIS.
* Κεντρική Υποδομή για την Ηλεκτρονική Ανταλλαγή Εγγράφων μεταξύ των φορέων του Δημοσίου, με προηγμένες Ψηφιακές Υπογραφές.
* Κεντρικό σύστημα για την υποστήριξη της παρακολούθησης λειτουργίας και δράσης των δημόσιων φορέων και της διαδικασίας λήψης αποφάσεων (κυβερνητικό MIS).
* Ψηφιακές υπηρεσίες Ενιαίας Μισθοδοσίας.
* Ηλεκτρονικό Πρόγραμμα Δημοσίων Επενδύσεων (eΠΔΕ).
* Ψηφιοποίηση αρχείων Δημόσια Διοίκησης.
* Εθνικό Ληξιαρχείο.
* Ηλεκτρονική Υπογραφή στο Δημόσιο Τομέα
* Αναβάθμιση Δικτυακής Υποδομής Κεντρικής Υπηρεσίας ΛΣ-ΕΛ.ΑΚΤ.
* Ολοκληρωμένο Σύστημα Οικονομικής Διαχείρισης και Διαχείρισης Πόρων του ΥπΝΑΝΠ.

##### **Τ4628**: Αριθμός έργων ενίσχυσης της διαλειτουργικότητας μητρώων και υπηρεσιών του Δημόσιου Τομέα

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις που προβλέπονται στο πλαίσιο της *Κατηγορίας Δράσης Β.1.2: «Δράσεις διασφάλισης του ορθού σχεδιασμού, της ανοιχτής διάθεσης, της ορθής διαχείρισης, της ασφάλειας και της διαλειτουργικότητας δεδομένων και συστημάτων ΤΠΕ στο Δημόσιο Τομέα»* του Προγράμματος.

Προκειμένου η δημόσια διοίκηση να αξιοποιήσει πλήρως και αποτελεσματικά τον πλούτο της δημόσιας πληροφορίας, μεταβαίνοντας από ένα σύστημα ανταλλαγής εγγράφων σε ένα σύστημα ανταλλαγής πληροφορίας και αφετέρου να εξασφαλίσει διαβαθμισμένα την ανοικτή διάθεση των δεδομένων στις ομάδες ενδιαφέροντος θα υλοποιήσει δράσεις:

* καθιέρωσης κοινών προτύπων διαχείρισης γνώσης, και συλλογής και αξιοποίησης δημόσιων δεδομένων,
* διασύνδεσης των τεσσάρων βασικών Μητρώων (Μητρώο Φορολογουμένων, Μητρώο Ασφαλισμένων, Δημοτολόγιο, Μητρώο Αστυνομικών Ταυτοτήτων),
* ανάπτυξης εφαρμογών ενίσχυσης της διαλειτουργικότητας συστημάτων και υπηρεσιών του δημόσιου τομέα δίνοντας προτεραιότητα στις δράσεις διαλειτουργικότητας που αφορούν στους κάθετους τομείς πολιτικής του ΕΠ,
* επικαιροποίησης του υφιστάμενου Πλαισίου Παροχής Υπηρεσιών Ηλεκτρονικής Διακυβέρνησης, καθώς και στην υποχρεωτική εφαρμογή του σε όλες τις δράσεις και τα έργα Ηλεκτρονικής Διακυβέρνησης,
* ενίσχυσης της ασφάλειας των δεδομένων.

Η τιμή στόχος του δείκτη για το έτος 2023 είναι **9** και υπολογίσθηκε με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και εκτιμώμενο μοναδιαίο κόστος ανά δράση 2.000.000 €.

Στη 2η Αναθεώρηση του Προγράμματος μειώνεται το συνολικό ποσό της χρηματοδοτικής κατανομής των δράσεων ενίσχυσης της διαλειτουργικότητας δεδομένων και συστημάτων ΤΠΕ στο Δημόσιο Τομέα, οι οποίες συμβάλλουν στη διαμόρφωση του δείκτη, με βάση το κόστος των σχετικών έργων που υλοποιούνται στο πλαίσιο του ΕΠ ΜΔΤ 2014-2020, χωρίς να μεταβληθεί ο στόχος για το έτος 2023. Το νέο εκτιμώμενο μοναδιαίο κόστος των σχετικών έργων ανέρχεται σε 550.000 €.

Ενδεικτικά έργα, τα οποία έχουν μεγάλο βαθμό ωρίμανσης ή/και αποτελούν έργα προτεραιότητας με βάση τα στρατηγικά κείμενα για την ηλεκτρονική διακυβέρνηση, είναι:

1. Ηλεκτρονική Διακυβέρνηση Τώρα.
2. Έργα εκκαθάρισης δεδομένων των 4 βασικών μητρώων.
3. Μελέτη τρόπου διασύνδεσης μητρώων - επανεξέταση του Πλαισίου Παροχής Υπηρεσιών Ηλεκτρονικής Διακυβέρνησης.
4. Ανάπτυξη και λειτουργία Κέντρου Διαλειτουργικότητας για τον Δημόσιο Τομέα με στόχο την παροχή σύνθετων ηλεκτρονικών υπηρεσιών προς τους συναλλασσόμενους.
5. Ενοποίηση λειτουργικότητας Υπολογιστικών Συστημάτων του Υπ. Οικονομικών.
6. Κεντρική Πύλη Ανάρτησης Συνόλων Ανοικτών Δημόσιων Δεδομένων.

##### **Τ4652:** Αριθμός σημείων παρουσίας (κτήρια) του έργου ΣΥΖΕΥΞΙΣ ΙΙ για την υποστήριξη της λειτουργίας των δημόσιων φορέων

Η τιμή βάσης για το έτος 2018 ανέρχεται σε 4.435 και αφορά σε σημεία (κτήρια) που χρησιμοποιούν τις υπηρεσίες του ΣΥΖΕΥΞΙΣ Ι.

Η τιμή στόχος του δείκτη για το 2023 ανέρχεται σε **33.791**, συμπεριλαμβανομένης της τιμής βάσης, και αφορά στα σημεία πρόσβασης (κτήρια) του δημόσιου τομέα τα οποία θα ενταχθούν στο δίκτυο του ΣΥΖΕΥΞΙΣ ΙΙ.

Το μεγάλο έργο ΣΥΖΕΥΞΙΣ ΙΙ, π/υ συγχρηματοδοτούμενης δημόσιας δαπάνης περίπου 128 εκ. €, στοχεύει στη δημιουργία ενός ενιαίου δικτύου, μέσω του οποίου θα παρέχεται ευρυζωνική σύνδεση στους φορείς της Δημόσιας Διοίκησης, προκειμένου να εξυπηρετήσει τις ανάγκες σύνδεσης τους με τις υπόλοιπες δημόσιες υπηρεσίες, τους πολίτες και το Διαδίκτυο και ένα σύνολο υπηρεσιών για την ενίσχυση των θεσμών της ηλεκτρονικής διακυβέρνησης.

### Ειδικός Στόχος Β.2: Αύξηση των υπηρεσιών και συστημάτων ηλεκτρονικής διακυβέρνησης που παρέχονται προς τους πολίτες

#### Δείκτες Αποτελέσματος

##### **Τ4603**: Αριθμός συστημάτων ηλεκτρονικής διακυβέρνησης που παρέχονται στους πολίτες

Η τιμή βάσης του δείκτη είναι **1** και αφορά στη λειτουργία του συστήματος taxisnet με το οποίο προσφέρονται ηλεκτρονικές υπηρεσίες στους πολίτες. Η τιμή στόχος του δείκτη για το έτος 2023 είναι **2** και αφορά στην ανάπτυξη συστήματος που θα προωθεί την πολιτοκεντρική εξυπηρέτηση από τη Δημόσια Διοίκηση σε όλο το εύρος ενός τρικαναλικού συστήματος εξυπηρέτησης (τηλέφωνο, φυσική παρουσία – ΚΕΠ, Διαδίκτυο), χωρίς να αποκλείεται η εκ νέου αναβάθμιση της λειτουργίας του taxisnet που έχει ήδη τύχει αντικείμενο παρέμβασης και συμμετέχει στην τιμή βάσης του δείκτη.

Ο δείκτης συνδέεται με τους δείκτες εκροής *Τ4656* *«Αριθμός έργων ανάπτυξης ή αναβάθμισης υπηρεσιών της δημόσιας διοίκησης που παρέχονται πλήρως ηλεκτρονικά»* και *Τ463*2 *«Αριθμός έργων ΤΠΕ που υποστηρίζουν την αναβάθμιση της λειτουργίας τομέων προτεραιότητας του ΕΠ για την παροχή υπηρεσιών προς πολίτες*».

##### **Τ4640**: Αριθμός πολιτών που έχουν προσωποποιημένη πρόσβαση στο ενιαίο σημείο πρόσβασης των πολιτών

Η τιμή βάσης του δείκτη είναι οι **50.000** πολίτες που έχουν προσωποποιημένη πρόσβαση στο ενιαίο σημείο πρόσβασης – πύλη ΕΡΜΗΣ. Η τιμή στόχος του δείκτη για το έτος 2023 ήταν αρχικά 150.000 πολίτες και είχε υπολογισθεί με βάση τα εξής γεγονότα:

* Ο αριθμός των πιστοποιημένων πολιτών με ενεργή προσωποποιημένη πρόσβαση στην πύλη ΕΡΜΗΣ, κατά την χρονική περίοδο σχεδιασμού του Προγράμματος ήταν 50.000.
* Την ίδια χρονική περίοδο είχε προγραμματιστεί από την αρμόδια υπηρεσία του ΥΔΜΗΔ, Υπηρεσία Ανάπτυξης Πληροφορικής, η απόδοση επιπλέον 150.000 πιστοποιητικών για το διάστημα έως και το 2023.

Με τη 2η Αναθεώρηση του Προγράμματος ο στόχος του συγκεκριμένου δείκτη για το 2023 αυξάνεται σε **500.000**, λαμβάνοντας υπόψη ότι ήδη ο αριθμός των πιστοποιημένων χρηστών στην πύλη ΕΡΜΗΣ ανέρχεται σε 400.000.

Ο δείκτης συνδέεται με το δείκτη εκροής *Τ4629* *«Αριθμός έργων αναβάθμισης της λειτουργίας του ενιαίου σημείου πρόσβασης των πολιτών στις υπηρεσίες του δημόσιου τομέα»*.

#### Δείκτες Εκροής

##### **Τ4629**: Αριθμός έργων αναβάθμισης της λειτουργίας του ενιαίου σημείου πρόσβασης των πολιτών στις υπηρεσίες του δημόσιου τομέα

Η τιμή στόχος για το έτος 2023 του δείκτη είναι **2** και αφορά σε δράσεις αναβάθμισης, τόσο του ενιαίου σημείου πρόσβασης των πολιτών στις ηλεκτρονικές υπηρεσίες του δημοσίου, όσο και αυθεντικοποίησης των πολιτών (πύλη ΕΡΜΗΣ). Το μέσο κόστος υλοποίησης εκτιμάται σε 3.000.000 € ανά δράση.

Ενδεικτικά έργα, τα οποία έχουν μεγάλο βαθμό ωρίμανσης ή/και αποτελούν έργα προτεραιότητας με βάση το στρατηγικό κείμενο για την ηλεκτρονική διακυβέρνηση, είναι τα ακόλουθα:

* Αναβάθμιση ενιαίας πύλης ΕΡΜΗΣ.
* Αυθεντικοποίηση πολιτών.
* Ενιαίο Πλαίσιο Αυθεντικοποίησης (ΕΠΛΑ - eAuth-PKI).

##### **Τ4656:** Αριθμός έργων ανάπτυξης ή αναβάθμισης υπηρεσιών της δημόσιας διοίκησης που παρέχονται πλήρως ηλεκτρονικά(προηγούμενος κωδικός δείκτη Τ4630)

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από δράσεις που προβλέπονται στο πλαίσιο της *Κατηγορίας Δράσης Β.2.1: «Δράσεις αναβάθμισης, ανάπτυξης και λειτουργίας εργαλείων ΤΠΕ για την παροχή ηλεκτρονικών υπηρεσιών στους πολίτες»* του Προγράμματος.

Στο πλαίσιο της 2ης Αναθεώρησης του Προγράμματος, αφαιρείται από τον τίτλο του δείκτη ο προσδιορισμός «βασικές» υπηρεσίες, προκειμένου να συνάδει με το eGovernment Benchmark Framework της Ευρωπαϊκής Στρατηγικής για την «Ψηφιακή Ενιαία Αγορά», σύμφωνα με το οποίο, οι σχετικές αξιολογήσεις περιλαμβάνουν επιμέρους «στιγμιότυπα» στη «ζωή» των επιχειρήσεων και των πολιτών (Life Events), προσεγγίζοντας με διευρυμένο τρόπο τον όρο «βασικές υπηρεσίες», ο οποίος δεν χρησιμοποιείται πλέον.

Η τιμή στόχος του δείκτη για το έτος 2023 ήταν αρχικά 2 και είχε υπολογισθεί με βάση το συνολικό ποσό της χρηματοδοτικής κατανομής που αφορά σε δράσεις ανάπτυξης ή αναβάθμισης υπηρεσιών που παρέχονται πλήρως ηλεκτρονικά προς τους πολίτες και με εκτιμώμενο μοναδιαίο κόστος ανά δράση 10.000.000 €.

Στο πλαίσιο της 2ης Αναθεώρησης του Προγράμματος, η τιμή στόχος του δείκτη για το 2023 αυξάνεται από 2 σε **4**, δεδομένου ότι διευρύνεται το πεδίο ορισμού του δείκτη, έτσι ώστε να συμπεριλάβει ευρύτερο φάσμα υπηρεσιών της δημόσιας διοίκησης που παρέχονται πλήρως ηλεκτρονικά.

Παράλληλα, το εκτιμώμενο μέσο κόστος ανά δράση μειώνεται σε 2.500.000 €, με βάση τα αντίστοιχα μοναδιαία κόστη των σχετικών έργων που υλοποιούνται στο πλαίσιο του ΕΠ ΜΔΤ.

Ενδεικτικά έργα, τα οποία έχουν μεγάλο βαθμό ωρίμανσης ή/και αποτελούν έργα προτεραιότητας με βάση το στρατηγικό κείμενο για την ηλεκτρονική διακυβέρνηση, είναι τα ακόλουθα:

* Ενιαίο Σύστημα Εξυπηρέτησης Πολιτών.
* Εκσυγχρονισμός και αναβάθμιση των υπηρεσιών που αφορούν στον Ευρωπαϊκό αριθμό κλήσης έκτακτων αναγκών "112" με χρήση ΤΠΕ για τη βέλτιστη διαχείριση περιστατικών έκτακτης ανάγκης - κρίσεων για την έγκαιρη ενημέρωση των πολιτών.
* Ψηφιακή Υπηρεσία Ειδοποίησης και Αντιμετώπισης Πυρκαγιάς.
* Ψηφιακό ΚΕΠ.

##### **T4631**: Αριθμός έργων ενίσχυσης της πληροφόρησης και της συμμετοχής των πολιτών

Η τιμή στόχος για το έτος 2023 του δείκτη είναι **3** και αφορά σε δράσεις ενίσχυσης της πληροφόρησης και της συμμετοχής των πολιτών στις δημόσιες πολιτικές. Το μέσο κόστος υλοποίησης, εκτιμάται σε 650.000 € ανά δράση.

Ενδεικτικά έργα, τα οποία έχουν μεγάλο βαθμό ωρίμανσης ή/και αποτελούν έργα προτεραιότητας με βάση το στρατηγικό κείμενο για την ηλεκτρονική διακυβέρνηση, είναι τα ακόλουθα:

* Βελτίωση του κεντρικού δικτυακού τόπου των διαβουλεύσεων και ανοικτών προσκλήσεων Opengov.gr.
* Επέκταση του κεντρικού αποθετηρίου ανοικτών δημοσίων δεδομένων (data.gov.gr).
* Δράσεις ανάπτυξης εργαλείων και συστημάτων ΤΠΕ για την παροχή υπηρεσιών ανοικτής διακυβέρνησης.

##### **Τ4632**: Αριθμός έργων ΤΠΕ που υποστηρίζουν την αναβάθμιση της λειτουργίας τομέων προτεραιότητας του ΕΠ για την παροχή υπηρεσιών προς πολίτες

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από δράσεις που προβλέπονται στο πλαίσιο της *Κατηγορίας Δράσης Β.2.1: «Δράσεις αναβάθμισης, ανάπτυξης και λειτουργίας εργαλείων ΤΠΕ για την παροχή ηλεκτρονικών υπηρεσιών στους πολίτες»* του Προγράμματος και περιλαμβάνουν δράσεις ΤΠΕ για την υποστήριξη της αναβάθμισης της λειτουργίας των τομέων προτεραιότητας του ΕΠ: Δικαιοσύνη, Υγεία, Φορολογική – Δημοσιονομική Διαχείριση, εφαρμογή μεταρρύθμισης της Τοπικής Αυτοδιοίκησης, Κοινωνική Ασφάλιση.

Η τιμή στόχος του δείκτη για το έτος 2023 είναι **13** και αφορά σε δράσεις ΤΠΕ για την υποστήριξη της αναβάθμισης της λειτουργίας των προαναφερόμενων τομέων προτεραιότητας του ΕΠ για την παροχή υπηρεσιών προς τους πολίτες. Η τιμή στόχος του δείκτη για το έτος 2023 είχε υπολογισθεί με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και εκτιμώμενο μοναδιαίο κόστος 2.000.000 € ανά δράση.

Στη 2η Αναθεώρηση του Προγράμματος αυξάνεται το συνολικό ποσό της χρηματοδοτικής κατανομής των δράσεων ΤΠΕ για την υποστήριξη της αναβάθμισης της λειτουργίας των τομέων προτεραιότητας του ΕΠ, οι οποίες συμβάλλουν στη διαμόρφωση του δείκτη, με βάση το κόστος των σχετικών έργων που υλοποιούνται στο πλαίσιο του ΕΠ ΜΔΤ 2014-2020, χωρίς να μεταβληθεί ο στόχος για το έτος 2023. Το νέο εκτιμώμενο μοναδιαίο κόστος των σχετικών έργων ανέρχεται σε 3.800.000 €. Ενδεικτικά έργα, τα οποία έχουν μεγάλο βαθμό ωρίμανσης ή/και αποτελούν έργα προτεραιότητας με βάση το στρατηγικό κείμενο για την ηλεκτρονική διακυβέρνηση, είναι τα ακόλουθα:

1. Ολοκληρωμένο Σύστημα Διαχείρισης Δικαστικών Υποθέσεων για την Πολιτική και Ποινική Διαδικασία Α΄ και Β' Φάση.
2. Πληροφοριακό Σύστημα ΕΦΚΑ και έργα ΤΠΕ για την υποστήριξη του τομέα της κοινωνικής ασφάλισης.
3. Υποδομές για την Ψηφιακή Καταγραφή, αποθήκευση και διάθεση πρακτικών συνεδριάσεων δικαστηρίου.
4. Δημιουργία υποδομών Ηλεκτρονικής Διακυβέρνησης για την υποστήριξη των επιχειρησιακών λειτουργιών μονάδων υγείας του ΕΣΥ.
5. Οργάνωση και Ηλεκτρονική Διακυβέρνηση στην Τοπική Αυτοδιοίκηση.

## Άξονες Προτεραιότητας 7,8,9 «Βελτίωση της διαχείρισης και ανάπτυξη του ανθρώπινου δυναμικού του δημόσιου τομέα» – Ταμείο ΕΚΤ

### Ειδικός Στόχος Γ.1: Αύξηση των φορέων της δημόσιας διοίκησης όπου εφαρμόζονται νέες οριζόντιες πολιτικές, νέα συστήματα αξιολόγησης και ορθολογικής διοίκησης ανθρώπινου δυναμικού.

#### Δείκτες Αποτελέσματος

##### **Τ4612**: Αριθμός φορέων δημόσιας διοίκησης που εφαρμόζουν νέες οριζόντιες πολιτικές διαχείρισης ανθρώπινου δυναμικού

Η τιμή βάσης είναι **8** και προκύπτει από την έκδοση των Προεδρικών Διαταγμάτων των νέων οργανογραμμάτων Υπουργείων του έτους 2014 και τη σχετική απόφαση τοποθέτησης υπαλλήλων βάση κατανομής προσωπικού στα υπουργεία ΥΔΜΗΔ, Υγείας, Εργασίας Κοινωνικής Ασφάλισης & Πρόνοιας, Τουρισμού, Ναυτιλίας, Υποδομών Μεταφορών και Δικτύων, Εσωτερικών και Μακεδονίας & Θράκης.

Η τιμή στόχος για το έτος 2023 του δείκτη είναι **25** και αφορά στην εφαρμογή των νέων οριζόντιων πολιτικών διαχείρισης ανθρωπίνου δυναμικού από 18 Υπουργεία και 7 Αποκεντρωμένες Διοικήσεις.

Ο συγκεκριμένος δείκτης αποτελέσματος συνδέεται με τον δείκτη εκροής *Τ4633* *«Αριθμός έργων δημιουργίας και εφαρμογής ενιαίας ψηφιακής διαχείρισης ανθρώπινου δυναμικού της δημόσιας διοίκησης»*.

#### Δείκτες Εκροής

##### **Τ4633**: Αριθμός έργων δημιουργίας και εφαρμογής ενιαίας ψηφιακής διαχείρισης ανθρώπινου δυναμικού της δημόσιας διοίκησης

Η τιμή στόχος του δείκτη για το έτος 2023 είναι **1** και αφορά στη δημιουργία και εφαρμογή του συστήματος ενιαίας διαχείρισης του ανθρωπίνου δυναμικού της δημόσιας διοίκησης. Το κόστος υλοποίησης εκτιμάται σε 7.000.000 €.

Ενδεικτικό έργο, το οποίο έχει μεγάλο βαθμό ωρίμανσης και ταυτόχρονα αποτελεί και έργο προτεραιότητας σύμφωνα με την Εθνική Στρατηγική για τη Διοικητική Μεταρρύθμιση 2017-2019 είναι το Ενιαίο Σύστημα Διαχείρισης Ανθρωπίνου Δυναμικού στη Δημόσια Διοίκηση (HRMS).

##### **~~Τ4634~~**~~: Αριθμός μελετών για τη βελτίωση των πολιτικών ανθρώπινου δυναμικού του δημόσιου τομέα~~

~~Η τιμή στόχος για το έτος 2023 του δείκτη είναι 5 και αφορά στην εκπόνηση μελετών για τη βελτίωση των πολιτικών ανθρώπινου δυναμικού που άπτονται των επιμέρους πτυχών του συγκεκριμένου θέματος και αποτελούν προϋπόθεση για το σχεδιασμό ενός νέου και βιώσιμου συστήματος ανακατανομής των δημοσίων υπαλλήλων που θα συμβαδίζει με τη διαχείριση σταδιοδρομίας τους.~~

~~Ενδεικτικές μελέτες, οι οποίες έχουν μεγάλο βαθμό ωρίμανσης ή/και αποτελούν έργο προτεραιότητας με βάση το στρατηγικό κείμενο για τη διοικητική μεταρρύθμιση είναι:~~

* ~~Σχεδιασμός και εφαρμογή νέου μισθολογικού συστήματος στο Δημόσιο τομέα~~
* ~~Σχεδιασμός και εφαρμογή της στοχοθεσίας στο Δημόσιο Τομέα και της αξιολόγησης των Δημοσίων Υπαλλήλων~~
* ~~Δημιουργία «Εσωτερικής Αγοράς Εργασίας» στο Δημόσιο Τομέα~~
* ~~Βελτίωση της διοίκησης (management) της δημόσιας διοίκησης~~
* ~~Σχεδιασμός και εφαρμογή νέου κλαδολογίου στο Δημόσιο τομέα~~

~~Το μέσο κόστος υλοποίησης, εκτιμάται σε 250.000€ ανά μελέτη.~~

Ο δείκτης Τ4634 αφαιρείται από το σύστημα δεικτών του ΕΠ ΜΔΤ, δεδομένου ότι σχετικές μελέτες που αφορούν στη βελτίωση των πολιτικών ανθρωπίνου δυναμικού, όπως ενδεικτικά: νέο κλαδολόγιο, μεθοδολογία προσλήψεων στο δημόσιο, κινητικότητα βάση περιγραμμάτων θέσης, υλοποιήθηκαν στο πλαίσιο της παροχής τεχνικής βοήθειας από την SRSS (άρθρο 25).

Οι ανωτέρω μελέτες αξιοποιήθηκαν για το σχεδιασμό του έργου ανάπτυξης Συστήματος Διαχείρισης Ανθρωπίνου Δυναμικού (HRMS) που χρηματοδοτείται από το Πρόγραμμα.

### Ειδικός Στόχος Γ.2: Αύξηση του αριθμού στελεχών / υπαλλήλων της δημόσιας διοίκησης με πιστοποιημένες δεξιότητες / διοικητικές ικανότητες.

#### Δείκτες Αποτελέσματος

##### **Τ4613**: Αριθμός δημοσίων υπαλλήλων που πιστοποιήθηκαν μετά την παρακολούθηση προγραμμάτων κατάρτισης

Η τιμή βάσης του δείκτη είναι 97.393, βάσει των απολογιστικών στοιχείων από την υλοποίηση αντίστοιχων έργων στο πλαίσιο του ΕΠ ΔΜ 2007-2013.

Αρχικά, η τιμή στόχος του δείκτη για το έτος 2023 ήταν 196.033 πιστοποιημένοι δημόσιοι υπάλληλοι και η τιμή στόχος προέκυπτε από το άθροισμα:

* Των απολογιστικών στοιχείων του ΕΚΔΔΑ, που αφορούν σε υλοποίηση αντίστοιχων έργων στο πλαίσιο του ΕΠ ΔΜ 2007-2013 (97.393).
* Του προγραμματισμού του ΕΚΔΔΑ, ο οποίος αποτελεί προεκβολή των στοιχείων υλοποίησης (98.640).

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 αυξάνεται σε **210.000** πιστοποιημένους δημοσίους υπαλλήλους, λαμβάνοντας υπόψη την πορεία υλοποίησης των πιστοποιημένων προγραμμάτων.

Ο συγκεκριμένος δείκτης αποτελέσματος συνδέεται με τους δείκτες εκροής *Τ4635 «Αριθμός δημοσίων υπαλλήλων που συμμετέχουν σε προγράμματα κατάρτισης για την ανάπτυξη δεξιοτήτων/διοικητικών ικανοτήτων»* και *Τ4636* *«Αριθμός δημοσίων υπαλλήλων που συμμετέχουν σε προγράμματα εξ αποστάσεως εκπαίδευσης»*.

##### **Τ4614**: Αριθμός στελεχών ταχείας εξέλιξης για την υποβοήθηση των μεταρρυθμίσεων που καταρτίστηκαν και τοποθετήθηκαν σε θέσεις του Δημόσιου Τομέα

Η τιμή βάσης του δείκτη είναι 917, βάσει των απολογιστικών στοιχείων από την υλοποίηση αντίστοιχων έργων στο πλαίσιο του ΕΠ ΔΜ 2007-2013.

Η τιμή στόχος του δείκτη για το έτος 2023 εκτιμάται σε 1.917 στελέχη ταχείας εξέλιξης που θα τοποθετηθούν σε θέσεις του Δημόσιου Τομέα.

Η τιμή στόχος υπολογίστηκε με βάση τα στοιχεία που δόθηκαν από το ΕΚΔΔΑ και τη Σχολή Δικαστών (ΕΣΔΙ) και αφορά σε:

* 917 στελέχη ταχείας εξέλιξης για την υποβοήθηση των μεταρρυθμίσεων που καταρτίστηκαν και τοποθετήθηκαν σε θέσεις του Δημόσιου Τομέα από αντίστοιχα έργα του ΕΠ ΔΜ 2007-2013.
* 400 Δημοσίους υπαλλήλους με τα στοιχεία που προκύπτουν από τον προγραμματισμό του ΕΚΔΔΑ και βασίζονται στις θέσεις ευθύνης που δημιουργούνται με τους νέους Οργανισμούς των Υπουργείων (μεταρρύθμιση που ολοκληρώθηκε το 2014).
* 600 δικαστικούς λειτουργούς που εκτιμάται ότι θα αποφοιτήσουν από την ΕΣΔΙ.

Ο συγκεκριμένος δείκτης αποτελέσματος συνδέεται με το δείκτη εκροής *Τ4638* *«Αριθμός στελεχών που παρακολουθεί προγράμματα ταχείας εξέλιξης»*.

#### Δείκτες Εκροής

##### **Τ4635**: Αριθμός δημοσίων υπαλλήλων που συμμετέχουν σε προγράμματα κατάρτισης για την ανάπτυξη δεξιοτήτων/διοικητικών ικανοτήτων

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις κατάρτισης του ανθρώπινου δυναμικού για την υποστήριξη των μεταρρυθμίσεων στο δημόσιο τομέα, που προβλέπονται στο πλαίσιο της *Κατηγορίας Δράσης Γ.2.1 «Δράσεις ανάπτυξης γνώσεων, δεξιοτήτων και ικανοτήτων ανθρώπινου δυναμικού του Δημοσίου Τομέα»* του Προγράμματος.

Η τιμή στόχος του δείκτη για το έτος 2023 ήταν αρχικά 140.000 και είχε υπολογισθεί με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και μέσο κόστος 260 € ανά εκπαιδευόμενο (σύμφωνα με στοιχεία παρόμοιων δράσεων που υλοποιήθηκαν στο πλαίσιο του ΕΠ ΔΜ 2007-2013).

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 αυξάνεται σε **300.000**, λαμβάνοντας υπόψη ότι ο ενδιάμεσος στόχος (70.000) έχει ήδη καλυφθεί, λόγω της αύξησης του αριθμού των προγραμμάτων κατάρτισης και ως εκ τούτου και των συμμετεχόντων. Η αύξηση αυτή προήλθε από την αύξηση της ζήτησης για απόκτηση γνώσεων και δεξιοτήτων σε θέματα που αφορούν υποστήριξη δημοσίων πολιτικών, όπως πχ. η έκδοση του Ν.4412/2016 περί δημοσίων συμβάσεων, του Ν.4325/2015 για τον εκδημοκρατισμό της Διοίκησης, του Ν.4440/2016 για την κινητικότητα των δημοσίων υπαλλήλων κλπ. Επισημαίνεται ότι το μέσο κόστος υλοποίησης ανά εκπαιδευόμενο παραμένει σταθερό (260€) και για την κάλυψη της τιμής στόχου προβλέπεται η μεταφορά πόρων ύψους 6.948.280 € Δ.Δ. από τον ΘΑ Ι στον ΘΑ ΙΙΙ.

Αντίστοιχα, αυξάνεται και ο ενδιάμεσος στόχος του δείκτη για το 2018, από 70.000 σε **150.000**.

##### **Τ4636**: Αριθμός δημοσίων υπαλλήλων που συμμετέχουν σε προγράμματα εξ αποστάσεως εκπαίδευσης

Η τιμή στόχος του δείκτη για το έτος 2023 ήταν αρχικά 12.000 και είχε υπολογισθεί με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και μέσο κόστος 170 € ανά εκπαιδευόμενο, σύμφωνα με στοιχεία παρόμοιων δράσεων που υλοποιήθηκαν στο πλαίσιο του ΕΠ ΔΜ 2007-2013.

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 μειώνεται σε **3.000**, λόγω του περιορισμού του σχεδιασμού και της υλοποίησης   
εξ΄ αποστάσεως επιμορφωτικών δράσεων, μετά την έκδοση του Ν.4368/2016, με τον οποίο συστάθηκε στο Ελληνικό Ανοικτό Πανεπιστήμιο Κέντρο Πιστοποίησης της εξ’ αποστάσεως (e−learning) εκπαίδευσης. Ειδικότερα, σύμφωνα με το Άρθρο 91, παρ. 2 του Ν. 4368/2016, προβλέπεται η έκδοση Απόφασης του Υπουργού Παιδείας, Έρευνας και Θρησκευμάτων, όπου μεταξύ των άλλων θα καθορίζει κάθε αναγκαία λεπτομέρεια που αφορά τον σκοπό, το περιεχόμενο, τις διαδικασίες και τις προϋποθέσεις πιστοποίησης από το Κέντρο Πιστοποίησης του ΕΑΠ, των προγραμμάτων εξ αποστάσεως εκπαίδευσης που παρέχονται από οποιονδήποτε φορέα που δραστηριοποιείται στην Ελλάδα. Μέχρι σήμερα δεν έχει εκδοθεί η προβλεπόμενη Υπουργική Απόφαση, με αποτέλεσμα την μείωση προγραμμάτων e-learning.

##### **Τ4637**: Αριθμός προγραμμάτων κατάρτισης για μεσαία και υψηλόβαθμα διοικητικά στελέχη της δημόσιας διοίκησης

Η τιμή στόχος για το έτος 2023 του δείκτη είναι **250** με μέσο κόστος 6.500 € ανά πρόγραμμα, σύμφωνα με στοιχεία παρόμοιων δράσεων που υλοποιήθηκαν στο πλαίσιο του ΕΠ ΔΜ 2007-2013.

##### **Τ4638**: Αριθμός στελεχών που παρακολουθεί προγράμματα ταχείας εξέλιξης

Ο συγκεκριμένος δείκτης, ο οποίος περιλαμβάνεται και στο Πλαίσιο Επιδόσεων του ΕΠ ΜΔΤ, τροφοδοτείται από τις δράσεις προεισαγωγικής εκπαίδευσης των δημοσίων υπαλλήλων και των δικαστικών λειτουργών, που προβλέπονται στο πλαίσιο της *Κατηγορίας Δράσης Γ.2.1 «Δράσεις ανάπτυξης γνώσεων, δεξιοτήτων και ικανοτήτων ανθρώπινου δυναμικού του Δημοσίου Τομέα»* του Προγράμματος.

Η τιμή στόχος του δείκτη για το έτος 2023 ήταν αρχικά 1.000 και είχε υπολογισθεί με βάση το συνολικό ποσό της χρηματοδοτικής κατανομής που αφορά στις δράσεις οι οποίες συμβάλλουν στη διαμόρφωση του δείκτη και μέσο κόστος 26.500€ ανά εκπαιδευόμενο, σύμφωνα με στοιχεία παρόμοιων δράσεων που υλοποιήθηκαν στο πλαίσιο του ΕΠ ΔΜ 2007-2013.

Στη 2η Αναθεώρηση του Προγράμματος ο στόχος του συγκεκριμένου δείκτη για το 2023 αυξάνεται σε **1.100**, λαμβάνοντας υπόψη τα ακόλουθα:

* την κάλυψη του ενδιάμεσου στόχου (500) από την υλοποίηση δράσεων προεισαγωγικής εκπαίδευσης δημοσίων υπαλλήλων και δικαστικών λειτουργών κατά το διάστημα 2014-2017,
* τον υφιστάμενο προγραμματισμό του ΕΚΔΔΑ και της ΕΣΔι,
* την αύξηση των πόρων του Προγράμματος για δράσεις προεισαγωγικής εκπαίδευσης δημοσίων υπαλλήλων και δικαστικών λειτουργών.

Αντίστοιχα, αυξάνεται και ο ενδιάμεσος στόχος του δείκτη για το 2018, από 500 σε **700**.

##### **Τ4639**: Αριθμός προγραμμάτων σπουδών/πακέτων εκπαιδευτικού υλικού που δημιουργούνται ή αναβαθμίζονται

Η τιμή στόχος για το έτος 2023 του δείκτη είναι **204** και αφορά στη δημιουργία ή αναβάθμιση προγραμμάτων σπουδών/πακέτων εκπαιδευτικού υλικού των σχολών παροχής κατάρτισης δημοσίων υπαλλήλων με μέσο κόστος υλοποίησης 4.500 € ανά πρόγραμμα σπουδών/πακέτο εκπαιδευτικού υλικού, σύμφωνα με στοιχεία παρόμοιων δράσεων που υλοποιήθηκαν στο πλαίσιο του ΕΠ ΔΜ 2007-2013.

1. Guidance Document on Indicators of Public Administration Capacity Building –Final, June 2014 [↑](#footnote-ref-1)